**- NACRT PRIJEDLOGA ODLUKE -**

Na temelju članka 35. i 53. stavak 3. Zakona o lokalnoj i područnoj (regionalnoj) samouprave („Narodne novine“ broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17) i članka 36. Statuta Grada Novske („Službeni vjesnik“ broj: 24/09, 47/10,29/11, 3/13, 8/13, 39/14, 4/18 i 15/18- ispravak), Gradsko vijeće Grada Novske na 24. sjednici održanoj \_\_\_\_. listopada 2019. godine, donijelo je

**ODLUKU**

**O Izmjeni i dopuni Odluke o ustrojstvu i djelokrugu upravnih tijela**

**Grada Novske**

**Članak 1.**

U Odluci o ustrojstvu i djelokrugu upravnih tijela Grada Novske („Službeni vjesnik“ Grada Novske broj: 57/17), u članku 6. stavak 1. točka 2. mijenja se i glasi.

„(2)“ Upravni odjel za komunalni sustav, prostorno planiranje i zaštitu okoliša“

Iza točke 3. dodaje se nova točka 4. i glasi:

„(4)“ Upravni odjel za gospodarstvo i poljoprivredu.

**Članak 2.**

U članku 8. stavku 1. riječi „U Upravnom odjelu za gospodarstvo, poljoprivredu, komunalni sustav i prostorno uređenje obavljaju se sljedeći poslovi:“ zamjenjuju se riječima „U Upravnom odjelu za komunalni sustav, prostorno planiranje i zaštitu okoliša obavljaju se sljedeći poslovi“

U članku 8. podstavci 1. 3. i 20. brišu se.

**Članak 3.**

Iza članka 8. dodaje se novi članak 8 a. i glasi:

U Upravnom odjelu za gospodarstvo i poljoprivredu, obavljaju se sljedeći poslovi:

* provedba projekata financiranih iz europskih fondova i drugih izvora financiranja,
* podrška lokalnoj i županijskoj razvojnoj agenciji na poslovima pripreme, obrade i izrade dokumentacije za kandidiranje i implementaciju projekata financiranih iz europskih fondova i drugih izvora financiranja,
* vođenje baze podataka o projektima Grada i EU projektima na području Grada u informacijski sustav za strateško planiranje i upravljanje razvojem,
* sudjelovanje u procesu strateškog planiranja gospodarskog razvoja,
* poticanje gospodarskih i poduzetničkih aktivnosti,
* promocija Poduzetničke zone Novska i drugih gospodarskih potencijala, priprema promotivnih materijala (brošure, vodiči za investitore, prezentacije i sl.
* izrada prijedloga i provođenje programa poticanja u području gospodarstva,
* provođenje i praćenje realizacije programa kreditnih linija za poticanje poduzetništva i potpora u gospodarstvu,
* poslovi dodjele i praćenja koncesija,
* sudjelovanje ili provođenje postupaka,
* provođenje jednostavne nabave unutar nadležnosti odjela,
* raspolaganje poljoprivrednim zemljištem u vlasništvu Republike Hrvatske na području Grada Novske u skladu sa zakonom i programom raspolaganja,
* predlaže mjere za učinkovito gospodarenje državnim poljoprivrednim zemljištem,
* predlaganje i provođenje mjera institucijske potpore u poljoprivrednoj proizvodnji, poticanje interesnog povezivanja poljoprivrednika te pružanje stručne pomoći proizvođačima, osobito obiteljskim poljoprivrednim gospodarstvima,
* Izrada i provođenje programa poticanja poljoprivrede i ruralnog razvoja, praćenje realizacije programa te izrada izvješća o realizaciji,
* poduzima radnje u svrhu provedbe mjera za uređivanje i održavanje poljoprivrednih rudina,
* nadzire i izvještava nadležna državna tijela o provođenju odluke o agrotehničkim mjerama,
* poticanje turističkih potencijala,
* predlaganje i provođenje aktivnosti za razvoj turističke djelatnosti,
* koordiniranje aktivnostima iz područja turizma na razini Grada kroz suradnju s Turističkom zajednicom Grada Novske,
* provedba postupaka dodjele potpora i potpora male vrijednosti te izvještavanje nadležnih tijela o dodijeljenim potporama,
* i druge poslove koje mu se stave u nadležnosti sukladno zakonu i općim aktima Grada.

**PRIJELAZNE I ZAVRŠNE ODREDBE**

**Članak 4.**

Danom stupanja na snagu ove Odluke dosadašnji Upravni odjela za gospodarstvo, poljoprivredu, komunalni sustav i prostorno uređenje, mijenja naziv u Upravni odjel za komunalni sustav, prostorno planiranje i zaštitu okoliša.

Pročelnik upravnog odjela nastavlja sa radom kao pročelnik Upravni odjel za komunalni sustav, prostorno planiranje i zaštitu okoliša.

Danom stupanja na snagu ove Odluke Iz dosadašnjeg upravnog odjela za gospodarstvo, poljoprivredu, komunalni sustav i prostorno uređenje, izdvajaju se poslovi koji se odnose na gospodarstvo, poljoprivredu i turizam i osniva se novi Upravni odjel za gospodarstvo i poljoprivredu, koji će preuzet sve službenike koji su zatečeni na preuzetim poslovima u dosadašnjem Upravnom odjelu za gospodarstvo, poljoprivredu, komunalni sustav i prostorno uređenje, koji na dan stupanja na snagu ove odluke nastavljaju raditi na svojim dosadašnjim radnim mjestima te zadržavaju plaće i druga prava prema dosadašnjim rješenjima, do donošenja rješenja o rasporedu na radna mjesta u skladu s Pravilnikom o unutarnjem redu upravnih tijela Grada Novske usklađenim s odredbama ove Odluke.

Novoustrojeni upravni odjel za gospodarstvo i poljoprivredu preuzet će i opremu, pismohranu i drugu dokumentaciju, sredstva za rad, te prava i obveze koji se odnose na preuzete poslove.

Službenici i namještenici zatečeni na radu u dosadašnjem Upravnom odjelu za gospodarstvo, poljoprivredu, komunalni sustav i prostorno uređenje, koji je promijenio naziv u Upravni odjel za komunalni sustav, prostorno planiranje i zaštitu okoliša iz kojeg su preuzeti poslovi, gospodarstva, poljoprivrede i turizma na dan stupanja na snagu ove odluke nastavljaju raditi na svojim dosadašnjim radnim mjestima te zadržavaju plaće i druga prava prema dosadašnjim rješenjima.

Za imenovanje pročelnika novoustrojenog upravnog tijela, raspisat će se javni natječaj nakon stupanja na snagu novog Pravilnika o unutarnjem redu upravnih tijela Grada Novske.

Nakon stupanja na snagu ove Odluke Gradonačelnik će imenovati privremenog pročelnika Upravnog odjela za gospodarstvo i poljoprivredu.

**Članak 5.**

Gradonačelnik je dužan u roku od dva mjeseca od dana stupanja na snagu ove Odluke donijeti Izmjene i dopune Pravilnik o unutarnjem redu upravnih tijela Grada Novske sukladno ovoj Odluci.

**Članak 6.**

Sredstva osigurana u Proračunu Grada Novske za 2019. godinu za rad dosadašnjeg upravnog odjela za gospodarstvo, poljoprivredu, komunalni sustav i prostorno uređenje, prerasporedit će se na Upravni odjel za komunalni sustav, prostorno planiranje i zaštitu okoliša i Upravni odjel za gospodarstvo i poljoprivredu.

**Članak 7.**

Ova Odluka stupa na snagu osmog dana od dana objave u „Službenom vjesniku“ Grada Novske.

SISAČKO-MOSLAVAČKA ŽUPANIJA

GRAD NOVSKA

GRADSKO VIJEĆE

KLASA: 110-01/19-01/2

URBROJ: 2176/04-01-19-1

Novska, \_\_\_\_listopada 2019.

Predsjednik

Ivica Vulić

**OBRAZLOŽENJE ODLUKU**

**O Izmjeni i dopuni Odluke o ustrojstvu i djelokrugu upravnih tijela**

**Grada Novske**

**PRAVNI OSNOV:**

Zakona o lokalnoj i područnoj (regionalnoj) samouprave („Narodne novine“ broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17) Zakon o službenicima i namještenicima u lokalnoj i područnoj (regionalnoj) samoupravi („Narodne novine“ broj: 86/08, 61/11, 04/18), Statuta Grada Novske („Službeni vjesnik“ broj: 24/09, 47/10,29/11, 3/13, 8/13, 39/14, 4/18 i 15/18 - ispravak).

OBRAZLOŽENJE:

Izmjenama i dopunama Odluke o ustrojstvu i djelokrugu upravnih tijela Grada Novske, iz Upravnog odjela za gospodarstvo, poljoprivredu, komunalni sustav i prostorno uređenje izdvajaju se poslovi koji se odnose na gospodarstvo, poljoprivredu i turizam i osniva se novi upravni odjel - Upravni odjel za gospodarstvo i poljoprivredu u kojem će se obavljati navedene djelatnosti.

Dosadašnji Upravni odjel za gospodarstvo, poljoprivredu, komunalni sustav i prostorno uređenje, mijenja naziv u Upravni odjel za komunalno gospodarstvo, prostorno planiranje i zaštitu okoliša, u kojem se nastavljaju obavljati poslovi komunalnog gospodarstva, prostornog planiranja i zaštitu okoliša.

S obzirom da navedeni upravni odjel mijenja naziv i nastavlja s radom u djelokrugu komunalnih poslova, prostornog planiranja i zaštite okoliša, pročelnik upravnog odjela nastavlja obavljati poslove pročelnika Upravnog odjela za komunalno gospodarstvo, prostorno planiranje i zaštitu okoliša.

Osnivanje novog upravnog odjela pokazalo se nužnim radi znatnog proširenja nadležnosti postojećeg odjela iz sljedećih razloga:

* Donesen je novi Zakon o poljoprivrednom zemljištu ( NN 20/2018) koji je obvezao jedinice lokalne samouprave na raspolaganje državnim poljoprivrednim zemljištem i drugim poslovima vezanim uz poljoprivredu),
* Odlukom Ministarstva regionalnog razvoja i fondova EU, dana 18. srpnja 2018. godine Grad Novska ušao je u krug gradova koji će izrađivati intervencijski plan u svrhu priprema za moguće proširenje Programa integrirane fizičke, gospodarske i socijalne regeneracije malih gradova, a što u znatnoj mjeri povećava opseg posla unutar postojećeg odjela odjelu.

U navedenim okolnostima znatnog proširenja opsega posla i nadležnosti svrsishodno je podijeliti odjel.

Novoosnovani Upravni odjel za gospodarstvo i poljoprivredu preuzet će sve službenike koji su zatečeni na poslovima koji se preuzimaju i nastavljaju raditi na svojim dosadašnjim radnim mjestima te zadržavaju plaće i druga prava prema dosadašnjim rješenjima, do donošenja rješenja o rasporedu na radna mjesta u skladu s Pravilnikom o unutarnjem redu upravnih tijela Grada Novske usklađenim s odredbama ove Odluke.

Gradonačelnik se obvezuje donijeti Izmjene i dopune Pravilnika o unutarnjem redu u roku od dva mjeseca od stupanja na snagu Odluke o Izmjenama i dopunama o ustrojstvu i djelokrugu upravnih tijela.

Gradonačelnik će imenovati privremenog pročelnika Upravnog odjela za gospodarstvo i poljoprivredu koji će obavljati poslove pročelnika sve do imenovanja pročelnika temeljem javnog natječaja.

Prijedlog Odluke upućuje se u daljnju proceduru radi donošenja.

Pročelnica

Sonja Marohnić- Horvat, dipl. iur.